Eglės kelias: nuo vaikiškų potėpių iki prakalbinto stiklo alchemijos

Daiva Vilkickienė

Rokiškio rajono savivaldybės Juozo Keliuočio viešosios bibliotekos direktorės pavaduotoja

Vitražas. Kas tai yra? Paslaptingas spalvų švytėjimas šviesos palytėtame stikle ar vienintelė meno forma, jungianti stiklą ir šviesą? Įspūdinga puošmena didingų šventovių languose ar mozaikiškos viešųjų ir privačių erdvių dekoracijos? Tolima senųjų amžių meistrų tradicija ar optiniai stebuklai šiuolaikinėje architektūroje?

Tarptautinių žodžių žodyne apie vitražą rašoma: „Vitražas – tai dekoratyvinės dailės rūšis, dailės kūrinys iš spalvoto stiklo, įstatomas į langą ar duris, arba įtaisomas eksterjero ar interjero sienoje arba erdvėje. Toks kūrinys apšviečiamas natūralia arba dirbtine šviesa. Spalvų ir šviesos žaismas yra pagrindinė vitražo išraiškos priemonė“.

Nebylūs atsakymai slypi ir pačiuose kūriniuose, originaliuose ir nenuspėjamuose – ir atrandami jais besigrožint tuo metu, kai šviesa per stiklą krinta į žiūrintįjį. Priklausomai nuo paros ir metų laiko, spalvoms tai intensyvėjant, tai blankstant, išryškėja skirtingos kūrinio dalys – ir vaizdas būna vis kitoks. Tarsi viduramžių alchemijos stebuklas, kai paprastas stiklas sušvinta įvairiais spalvų pustoniais, užburdamas ir žavėdamas.

Vitražai pirmiausia asocijuojasi su bažnyčiomis, kur atlieka ne tik estetines, bet ir relaksacines funkcijas – raminamai veikia žmones, atėjusius į maldos namus. Žiūrint į šviesos ir spalvų žaismą, nejučiomis pasimiršta rūpesčiai. Apskritai, vitražas – senas menas, turintis solidžią istoriją. Elementariausi vitražai egzistavo jau senovės Egipte. Brangus dekoro elementas ilgus amžius buvo naudojamas tik sakraliniuose pastatuose. Šiandieninis vitražas persikėlė iš kulto pastatų į visuomenines ir asmenines erdves. Tačiau per ilgą egzistavimo laiką ir pokyčius vitražas neprarado savo žavesio, o juos kuriantys žmonės nepaliauja stebinti.

Koks kelias veda link vitražo alchemijos paslapties įminimo ir pažinimo, kūrybos metodų įvaldymo ir kūrybinių ambicijų? Į tai galėtų atsakyti tik šį kelią pasirinkęs ir juo einantis žmogus – mano pašnekovė, Rokiškyje gimusi (1992 m.) ir augusi jauna dailininkė-vitražistė Eglė Mažuknaitė. Mergina, kurią ir jos mamą pažįstu, gerai prisimenu ne vienos vasaros dienas, praleistas prie Rokiškio ežero, kartu besilepinant saulės voniomis ir gaivinantis vandens vėsa, rimtus pokalbius ir linksmus nuotykius.

Menininkės kūrybinio kelio pradžia tokia, kaip ir visų – pasak Eglės, visi vaikai vaikystėje „papiešia“ (taip lavinama fantazija). Įgimtą mergaitės potraukį menui skatino meniška namų aplinka, kurią kūrė tapanti mama Danė Mažuknienė, bendravimas su buvusiu mamos mokslų Rokiškio kultūros mokykloje draugu, Eglės krikštatėviu, Panevėžio lėlių vežimo teatro direktoriumi  Antanu Markuckiu ir kitais mamos pažįstamais meno ir kultūros žmonėmis.

Mama, pastebėjusi dukros polinkį piešti, nuvedė antrokę dukrą į VšĮ Rokiškio jaunimo centro Dailės skyrių. Parodžius Eglės piešinius mokytojui Arūnui Augučiui su klausimu: ar „išeis kas“ ir gavus teigiamą atsakymą, prasidėjo mergaitės kelionė po meno pasaulį. Po jį (2001-2004) vedė mokytojai – Arūnas Augutis (meno istorija, lipdyba), Edmundas Petrovas, Raimondas Gailiūnas (dailė). Visi jie padėjo atsiskleisti įgimtam talentui, išmokė eksperimentuoti, nebijoti originalių sprendimų, kontrastingų ir ryškių koloritų.

Besimokant mokykloje, pasitiko ir pirmi konkursai ir pirmi laimėjimai. Eglės darbas (atliktas su vašku) buvo pristatytas respublikiniam piešinių konkursui-parodai „Žiemos pasaka“. Būdama trečiokė mergaitė tapo šio konkurso laureate. Eglė prisimena, kaip ji jaudinosi, eidama į Rokiškio rajono savivaldybę atsiimti apdovanojimo. Šį darbą, pasak Eglės (nepamena, ar jis buvo po parodos grąžintas), kaip ir visus kitus dukros piešinius išsaugojo mama – Eglės pasaulio ir kūrybinio kelio pradžia. Atrama visais gyvenimo atvejais. Globėja ir mokytoja. Neišsenkančios meilės, palaikymo, mamos ir dukters draugystės pavyzdys.

Mama, matydama dukros meninius gabumus, svajojo apie tolimesnes galimybes – siekti aukštesnio lygio dailės pasiekimų tam skirtoje Nacionalinėje Mikalojaus Konstantino Čiurlionio menų mokykloje. Nepaisant artimo mamos ir vienturtės dukters ryšio bei nemenko atstumo tarp Rokiškio ir Vilniaus, mama ryžosi apie šią savo svajonę užsiminti dukrai. „Gal pabandykim?“ virto tikrove. Paprastai vaikai priimami į Nacionalinės Mikalojaus Konstantino Čiurlionio menų mokyklos penktą klasę, bet tais metais Eglei nepavyko vien todėl, kad jos su mama pavėlavo į stojamuosius egzaminus. Priėmimo komisijos nariai, apžiūrėję Eglės darbus, pasiūlė pabandyti kitais metais. Stojančiųjų į 6 klasę prisirinko dar daugiau. Provincijos mergaitei patekti į dvi tais metais laisvas vietas 6 dailės klasėje, buvo beveik neįmanoma. Eglė nepamena, kad būtų labai jaudinusis, visa tai jai atrodė kaip žaidimas, nes tuo metu tebuvo vaikas – už ją nerimavo mama. Patvirtinus jau pristatytus darbus, dar reikėjo laikyti stojamąjį egzaminą – piešti, tapyti. Kiek pamena, Eglė tapė kirpėją. „Šiandien pagalvojus, kad iš dešimties vaikų į tas dvi laisvas vietas buvau atrinkta aš ir dar vienas berniukas – suprantu, kad buvau laimės kūdikis,“ – sako Eglė. Ir priduria – „ir prasidėjo tas kelelis“ (mokėsi 2004-2011), išėjus iš namų komforto zonos. Pradžia buvo nelengva: teko laikytis taisyklių – griežto grafiko, aprangos kodo – uniformos, drausmingumo. Reikėjo išmokti grįžti ne į namus, bet į bendrabutį, gyventi ne su mama, o su svetimu žmogumi, tokiu pat vaiku, prisitaikyti. Nelengva buvo, pasak Eglės priprasti prie tokių disciplinų, kaip kompozicija, žmogaus anatomijos pagrindai, teisingai įvertinti dėstytojų kritiką, kuri iš tiesų vertė tobulėti. Šiandien nueito kelio grumstus Eglė vertina kaip privalumus, savarankiškumo, prisitaikymo prie žmonių ir aplinkos pamokas. Ir kaip gerokai paankstintą savo asmenybės ir meninę brandą.

Nacionalinėje Mikalojaus Konstantino Čiurlionio menų mokykloje savo žiniomis dalinosi kvalifikuoti specialistai. Pasak Eglės, mokytojas Marijus Piekuras, mokęs akademinio piešimo, išugdė struktūrinį-erdvinį objektų, aplinkos suvokimą bei vaizdavimą. Kai po dešimties klasių teko rinktis vieną iš keturių disciplinų: dizaino, tapybos, grafikos arba skulptūros, Eglė pasirinko tapybą. Jos mokė charizmatiškas mokytojas Arvydas Pakalka. „Jis buvo laisvas kūryboje, to paties stengėsi mokyti ir mus. Nebijoti, tapyti, išreikšti save. Patarė,  kur protingiausia ir kiekvienam tinkamiausia būtų mokytis“, – prisimena Eglė. Prie tapybos papildomai susipažinimui su kitomis meno rūšimis buvo siūlomos dar dvi disciplinos: tekstilė (pažintis su gobelenu, audiniais) ir vitražas (darbas su stiklu). Eglei patiko monumentaliosios dailės specialybė – vitražas, o mokytojas patikino, kad to verta mokytis. Taip prasidėjo Eglės pažintis su vitražu. Kaip Eglė sako, „užkabino“ stiklas, sužavėjęs švytėjimu, prisitaikymu prie aplinkos ir apdirbimo galimybėmis. Ji panoro išbandyti piešimą ant stiklo, nes piešinys prieš šviesą pasirodė visai kitoks stikle nei popieriuje ar drobėje. Potraukį šiam menui augino Vincas Matonis (Eglės 11 klasės darbas „Saulės laivelis“ atliktas pas šį mokytoją), visada geranoriškas, mielai atsakinėjantis į klausimus, daug ir įdomiai pasakojantis. Gilesnė pažintis su vitražu sekė vienuoliktoje klasėje, pirmąkart susidūrus su „tiffany“ technika (metodas pavadintas amerikiečių vitražų meistro L.Tiffany išradimo vardan. Technologija tokia – kiekvienas stiklo lakštas apkraštuojamas varine folija, o po to atskiros kompozicijos detalės sulituojamos. Šis metodas padarė vitražą žymiai lengvesniu ir minkštesniu, lyginant su ankstesnių konstrukcijų svoriu ir kietumu).

Merginos susidomėjimas vitražu buvo toks stiprus, kad tolesnis Eglės kelias vedė link Vilniaus dailės akademijos. Čia nuo 2011 metų ji studijavo Monumentaliosios dailės Vitražo specializacijos bakalauro studijas. Akademijoje Eglė sutiko daug puikių savo srities specialistų, iš kurių išskirtų vitražo dėstytojus: įsimintinus ženklus jos širdyje paliko šviesaus atminimo prof. Algirdas Dovydėnas (mirė 2015-05-31)aukšto meninio lygio, savo profesijos asas, labai paprastas, nuoširdus, visuomet duodantis pačias taikliausias pastabas kūrinio-kompozicijos atžvilgiu. **„**Net pats nepastebi, kad padarei daugiau nei tikėjaisi – visa tai jo paskaitų, praktinių užduočių nuopelnas. Pas šį dėstytoją atlikau portretinę stiklo kompoziciją („Močiutės portretas“), – prisimena Eglė. Labai gera ir lengva buvo dirbti su dėstytoja doc. Ieva Paltanavičiūte, davusia daug technologinių, kompozicinių patarimų. Pasak Eglės, dėstytoja, pati dalyvaudama daugybėje parodų, „niekada nepamiršdavo savo studentų, visada ragino bandyti kurti darbus parodoms ir teikti paraiškas“. Jos nuopelnas – Eglės dalyvavimas šių metų stiklo-vitražo parodoje „Startas" (Vilnius). Tapybos srityje Eglė išskiria Arvydą Šaltenį su jo tapyboje vyraujančiais siužetais, dramatiškais potėpiais, dėstytoją Živilę Jasutytę, labai atvirą, pastebinčią studento „stilistinius-dvasinius polinkius tapyboje ir kreipiančią jį būtent ta linkme, atveriančia kitokį tapybos suvokimą ir svarbą pačiam kūrėjui. Tai pasitikėjimo savo jėgomis, drąsos suteikianti dėstytoja, padėjusi atrasti novatoriškus niuansus tapyboje“. (Eglė Mažuknaitė).

Visą straipsnį skaitykite žurnale